ועדת החוקה, חוק ומשפט, כנסת 20, פרוטוקול מספר 318, 2017-01-16 12:30

זאב בנימין בגין: אני פותח כממלא מקום יושב-ראש הוועדה ישיבה זו של ועדת החוקה, חוק ומשפט.

זאב בנימין בגין: הצעת חוק הצבעה באמצעות תעודת חוגר (תיקוני חקיקה), התשע"ו-2015.

זאב בנימין בגין: אני מבקש לציין בברכה ובתודה את העובדה שעשרות חברי הכנסת שחתומים על החוק, סומכים עלי כדי שאני אקדם אותו בהיעדרם המוחלט, אז אני אשתדל לעשות כמיטב יכולתי כדי להיות שליח הציבור הנכבד הזה, קואליציה-אופוזיציה, ואם כך אנחנו ניגש למלאכה הזאת.

זאב בנימין בגין: אני רואה הבעת אמון מיוחדת מצד חברי, אם כי יש לי רושם שהם היו סומכים בעניין זה על כל יושב-ראש ישיבה.

זאב בנימין בגין: תודה.

זאב בנימין בגין: ניצן, בבקשה.

<ניצן רוזנברג: בהיעדרו של חבר הכנסת המציע, אני רק אגיד כמה מלים.

<ניצן רוזנברג: מדובר בהצעת חוק פרטית של חבר הכנסת בצלאל סמוטריץ וחברי כנסת רבים אחרים, אנחנו בהכנה לקריאה ראשונה.

<ניצן רוזנברג: הצעת החוק בעצם מציעה לאפשר לחיילים להזדהות באמצעות תעודת חוגר כדי להצביע בבחירות לכנסת, בבחירות לרשויות המקומיות, והצעת החוק המקורית מדברת גם על בחירות מקדימות במפלגות, פריימריז.

<ניצן רוזנברג: המציע חזר בו כבר בדיון - -

זאב בנימין בגין: בטרומית.

<ניצן רוזנברג: - - בקריאה הטרומית במליאה מההצעה לגבי הבחירות המקדימות במפלגות.

<ניצן רוזנברג: עיקר הנימוק לגבי זה – שמקובל כמובן גם על גורמי המקצוע בישיבה שעשינו – שיש כאן איזשהו זיהוי רב מדי, פוליטיזציה רבה מדי של הצבא בהקשר הזה והם מעדיפים להימנע מכך.

זאב בנימין בגין: נכון.

<ניצן רוזנברג: זה מקובל גם על המציע ולכן אנחנו לא נדון בכלל בנושא הזה.

<ניצן רוזנברג: באופן כללי, רק שנמקד את עצמנו על מה אנחנו מדברים, חיילים יכולים להצביע בהסדר הצבעה מיוחד, יש להם קלפיות מיוחדות בבסיסי הצבא.

<ניצן רוזנברג: בהצבעה שלהם בקלפיות המיוחדות הם כן גם היום יכולים להצביע באמצעות תעודת החוגר שלהם, בין אם זה חיילי חובה, בין אם זה חיילי מילואים או שירות קבע, ואנחנו לא מדברים על ההצבעה בקלפיות המיוחדות האלה אלא על ההצבעה בקלפי הרגילה של החייל לפי הקלפי שצמודה למקום מגוריו לפי מרשם האוכלוסין.

<ניצן רוזנברג: היום, לפי החוקים הקיימים, בבחירות לכנסת ניתן להצביע באמצעות אמצעי הזיהוי הבאים: תעודת זהות, דרכון, רישיון נהיגה ותעודת חבר הכנסת; בבחירות לרשויות המקומיות ניתן להצביע באמצעות תעודת זהות, דרכון ורישיון נהיגה; לבחירות המקדימות אנחנו לא נתייחס כרגע כי זה ירד מעל הפרק.

<ניצן רוזנברג: בעצם רוצים לאפשר לחייל להצביע גם באמצעות תעודת החוגר שלו, תכף נראה בדיוק במה מדובר.

<ניצן רוזנברג: ברשותך, אם יש מישהו שרוצה להתייחס באופן כללי לפני שנעבור לדיון, אפשר לעבור לדיוני נוסח והתייחסות ספציפית לסעיפים.

זאב בנימין בגין: יש תשובה לשאלה של ניצן?

<דין ליבנה: היא הציגה מעולה.

זאב בנימין בגין: אַין.

זאב בנימין בגין: שתיקה כהודאה דמיא.

זאב בנימין בגין: ממשיכים.

<ניצן רוזנברג: אני מקריאה את הנוסח שיהיה לנו גם לצורך הצבעה.

<ניצן רוזנברג: "הצעת חוק הצבעה באמצעות תעודה צבאית אישית (תיקוני חקיקה), התשע"ז-2017 אני מקריאה כבר את הנוסח שהוא הנוסח שמוצע על-ידי ישיבה שעשינו עם כל גורמי המקצוע, והוא מתואם גם עם חבר הכנסת סמוטריץ – חבל שהוא לא נמצא רק כדי לאשר את זה סופית, אבל קיבלנו מייל מהעוזר שלו שאומר שזה מאושר.

זאב בנימין בגין: אם זה מאושר, כולנו מאושרים.

<ניצן רוזנברג: בדיוק.

<ניצן רוזנברג: סעיף 74(ב) לחוק הבחירות לכנסת זה הסעיף שקובע את רשימת אמצעי הזיהוי שמותר להזדהות באמצעותם בבחירות לכנסת.

<ניצן רוזנברג: אנחנו מוסיפים פה את התעודה הצבאית.

<ניצן רוזנברג: יש כאן כמה נושאים שרק חשוב לדבר עליהם, להבהיר אותם.

<ניצן רוזנברג: קודם כול, אנחנו מציעים כאן בעצם להבהיר על מי תחול ההצעה.

<ניצן רוזנברג: בהצעת החוק המקורית דובר על חייל.

<ניצן רוזנברג: חייל, יש לנו כמה קבוצות אוכלוסייה בתוך השם הכללי הזה.

<ניצן רוזנברג: יש חיילים שהם בשירות חובה, בשירות סדיר, בשירות קבע – שירות סדיר זה שירות חובה ושירות קבע – וחיילי מילואים.

<ניצן רוזנברג: גורמי המקצוע מסכימים על כך שהאפשרות תינתן פה לחיילי חובה וקבע ולא לחיילי מילואים.

<ניצן רוזנברג: ניתנו לזה כמה נימוקים, בין היתר המספר הרב של הזכאים שיתווספו אם ניתן את האפשרות הזו לחיילי מילואים.

בצלאל סמוטריץ': סליחה על האיחור, הייתי בנשיאות, אדוני היושב-ראש.

זאב בנימין בגין: מאה אחוז.

זאב בנימין בגין: אני מקדם בברכה את חבר הכנסת המציע, חבר הכנסת בצלאל סמוטריץ, אבל הייתה לנו כוונה טובה.

זאב בנימין בגין: אנחנו קיבלנו אישור מלשכתך שהנוסח לדיון הוא נוסח שמוסכם על-ידכם.

בצלאל סמוטריץ': כן, כן.

זאב בנימין בגין: אנחנו מקריאים עכשיו את הנוסח המוסכם.

<ניצן רוזנברג: אז שוב, אני חוזרת.

<ניצן רוזנברג: הנקודה הראשונה שאנחנו דנים בה זה מי האוכלוסייה שלגביה הצעת החוק תתייחס.

<ניצן רוזנברג: גורמי המקצוע הסכימו על כך שכדאי לצמצם את זה כך שניתן יהיה להצביע באמצעות התעודה הצבאית לחיילים שהם חיילים בשירות חובה ובשירות קבע ולא לחיילי מילואים.

<ניצן רוזנברג: בין יתר הנימוקים שניתנו לכך זה גם העניין של מספר הזכאים הרב שזה יוסיף וגם התכלית.

בצלאל סמוטריץ': מוסכם, מוסכם.

<ניצן רוזנברג: זאת אומרת, חיילי מילואים, פחות אנחנו חושבים שיוצא שהם מסתובבים רק עם תעודת המילואים שלהם מאחר שהם במהותם אזרחים ולא חיילי מילואים.

בצלאל סמוטריץ': הוסכם.

<ניצן רוזנברג: העניין השני הוא השאלה לגבי תחולה על שוטרי מג"ב ושוטרים רגילים או סוהרים.

<ניצן רוזנברג: רק הבהרה אם אפשר לקבל מכם מדוע בעצם אנחנו לא מחילים את ההצעה הזו גם על קבוצות האוכלוסייה האלה.

זאב בנימין בגין: למה לשאול את השאלה?

<ניצן רוזנברג: כי בהרבה מקומות בחקיקה יש התייחסות שהיא דומה, לקבוצות האוכלוסייה האלה.

<ניצן רוזנברג: למשל, שוטרים, סוהרים, יש להם גם הסדרי הצבעה מיוחדים.

<ניצן רוזנברג: שוטרים יכולים להצביע בכל קלפי שהיא ברחבי הארץ באמצעות איזשהו פתק שהם מקבלים לפני הבחירות.

<ניצן רוזנברג: סוהרים כמובן יכולים להצביע בקלפיות שמוצבות בתוך בתי הסוהר, וגם לחיילים יש הסדרי הצבעה שהם מיוחדים.

זאב בנימין בגין: טוב.

<ניצן רוזנברג: ואם חשבו על קבוצות האוכלוסייה האלה כעל קבוצות שצריכות לקבל איזשהו הסדר הצבעה מיוחד, אז השאלה מדוע אנחנו לא מתייחסים אליהן גם כאן.

זאב בנימין בגין: בבקשה.

<דין ליבנה: דין ליבנה, ועדת הבחירות המרכזית.

<דין ליבנה: אני חושב שהתיאור המצוין של ניצן בעצם נותן את התשובה גם לשאלה.

<דין ליבנה: לשוטרים יש הליך הצבעה ייחודי משלהם, הם מצביעים באמצעות תעודת שוטר ואישור הצבעה לשוטר בכל קלפי ברחבי הארץ, ולכן אין צורך לתת להם להצביע גם באמצעות תעודת שוטר, הם בכלל לא מופיעים בפנקס הבוחרים.

<דין ליבנה: אותו דבר סוהרים.

בצלאל סמוטריץ': אבל מצביעים היום באמצעות תעודת שוטר, אמרת.

<דין ליבנה: נכון.

בצלאל סמוטריץ': מכוח איזה חוק?

<דין ליבנה: אישור הצבעה לשוטר בכל קלפי ברחבי הארץ.

<דין ליבנה: הם לא צריכים להצביע בקלפי שלהם.

בצלאל סמוטריץ': זה נמצא בחוק?

<דין ליבנה: בחוק הבחירות, כן.

<דין ליבנה: אין צורך לתקן בזה, ההסדר עובד לא רע.

<דין ליבנה: סוהרים מצביעים באמצעות אמצעי הצבעה רגיל, או בקלפי הרגילה שלהם שבה הם רשומים או בקלפי בבית הסוהר אם הם מוצבים באותו יום.

<דין ליבנה: לא התעוררה מעולם בעיה איתם, הם לא פנו ואין צורך.

<דין ליבנה: שוטרי מג"ב הם שוטרים, ובדקתי, הם נמצאים ברשימת השוטרים שמועברים אלינו.

זאב בנימין בגין: טוב.

<דורון נגרין: דורון נגרין, הלשכה המשפטית, משרד הפנים.

<דורון נגרין: אני אציין לגבי רשויות מקומיות ששוטרים מצביעים בקלפיות לחיילים.

<דורון נגרין: בתי הסוהר, עדיין אין הצבעה בבתי הסוהר ברשויות מקומיות.

<דורון נגרין: זה בהליך חקיקה ובתקווה שזה ייכנס במועד הבחירות הכלליות הבאות, אני מניח שגם שם זה מה שיצא.

<דורון נגרין: ולגבי שוטרים ציינת.

<דורון נגרין: לכל האוכלוסיות האלה יש הסדרי הצבעה מיוחדים ולכן אין צורך לתקן.

<ניצן רוזנברג: שוטר, כשהוא מצביע בקלפי לחיילים, הוא מצביע באמצעות תעודת הזהות שלו או שהוא יכול להצביע גם באמצעות - - -

<דורון נגרין: בקלפי לחיילים הוא יכול להזדהות עם תעודת השוטר.

<ניצן רוזנברג: אוקיי.

<ניצן רוזנברג: שאלה נוספת שעלתה.

<ניצן רוזנברג: בהצעת החוק המקורית היה כתוב שנדרש שהחייל ילבש מדים בעת ההצבעה, ואנחנו שאלנו את עצמנו האם יש תכלית להצעה הזו, וככל שזה לא נדרש לצורך הזיהוי – מה שלא הצלחנו להבין אם יש תכלית אחרת – אז הצענו להוריד את הדרישה הזאת.

בצלאל סמוטריץ': אני חושב שזה הורד כבר.

<ניצן רוזנברג: אז הורדנו את זה.

בצלאל סמוטריץ': הסיבה שעשיתי את זה מלכתחילה זה כי חשבתי שהמערכת תרצה כמה שפחות להרחיב, אז אמרתי אני אהיה מינימליסט ולפחות שהוא בעל מדים כי הוא בא מתוך השירות, אבל בהנחה שסומכים על התעודה אין סיבה בעולם לדרוש מדים.

זאב בנימין בגין: כן.

<ניצן רוזנברג: מצוין.

<ניצן רוזנברג: מבחינת תעודת החוגר, היא כוללת היום את הפרטים הבאים, שהם שם פרטי ומשפחה, מספר אישי, מספר תעודת זהות, תאריך לידה, תאריך גיוס ומספר התעודה.

<ניצן רוזנברג: ועדת הבחירות ציינה בפנינו שהפרטים האלה מבחינתה מספקים לעניין אפשרות הזיהוי של הבוחר, וגורמי הצבא הסבירו שמבחינת רמת האמינות של הפרטים בתעודה, הנתונים האישיים שמצויים בתעודה מתקבלים ישירות ממרשם האוכלוסין ולכן זה מספק גם מהבחינה הזו.

<ניצן רוזנברג: לעניין ההגדרה של "תעודה צבאית", בישיבה שלנו עלה שאין בעצם הגדרה לתעודת חוגר, יש כל מיני סוגים של תעודות צבאיות והשאלה איך מגדירים את זה.

<ניצן רוזנברג: מאחר שלא רצינו להיכנס בחוק הבחירות ובעצם לרשום מעין רשימת מכולת, כי הבנו מהצבא שיש משהו כמו שבעה סוגים שונים של תעודות, אנחנו נסמיך את יושב-ראש ועדת הבחירות לקבוע בכללים לפי הצעת הרמטכ"ל את הרשימה של התעודות.

<ניצן רוזנברג: מעבר לזה הוספנו עוד עניין קטן שוועדת הבחירות ביקשה, שהתעודה, יירשם שהיא צריכה להיות בתוקף.

<ניצן רוזנברג: לגבי זה, חיילים בחובה, באמת רשום להם איזשהו תוקף על התעודה, אם כי הוא לא בהכרח מייצג בדיוק את המועד של השחרור שלהם, ולגבי חיילים בשירות קבע אין תוקף, מה שאומר שבעצם חייל בשירות קבע שמחזיק תעודה גם לאחר שהוא סיים את השירות, אם הוא לא מחזיר את התעודה הוא בעצם יוכל לנצח להצביע באמצעות התעודה הזו כי לא רשום עליה תוקף.

זאב בנימין בגין: אז מהי התשובה לתקלה האפשרית הזאת, אם זו תקלה?

<ניצן רוזנברג: התשובה היא שמקבלים את זה וזה משהו שלוקחים בחשבון שיכול להיות.

<ניצן רוזנברג: אני לא החזרתי את תעודת הקבע שלי, אף אחד לא ביקש ממני להחזיר אותה כשהשתחררתי.

זאב בנימין בגין: לא.

זאב בנימין בגין: מחזיקים את זה כמזכרת גם.

<אסף פרידמן: יש כאלה שמקבלים תעודת מילואים בתוקף.

<ניצן רוזנברג: תעודת קצין, מבקשים ממך להחזיר את זה?

<ניצן רוזנברג: נותנים לך תעודת קצין במילואים.

זאב בנימין בגין: אז נשאל האם מבחינת ועדת הבחירות המרכזית יש בעיה עם המציאות הזאת.

<דין ליבנה: לא.

<דין ליבנה: זה מקובל עלינו.

<דין ליבנה: הנוסח המוצע מקובל עלינו, שחייל חובה, התעודה שלו תצטרך להיות בתוקף.

<דין ליבנה: חייל קבע, אין תוקף על התעודה ולכן היא תהיה תקפה כל עוד הוא לא יחזיר אותה.

<דין ליבנה: ההנחה היא שהוא יעשה את מה שהוא צריך.

זאב בנימין בגין: טוב.

<יוסף ברון: רק הערה, סליחה.

<יוסף ברון: יוסי ברון, המפקח הארצי על הבחירות.

<יוסף ברון: כמובן, צריך לציין שיש תמונה בתעודה.

בצלאל סמוטריץ': כתוב.

<יוסף ברון: לגבי התעודה האחרונה שדיברנו עליה, אם הוא קיבל את התעודה לפני 30 שנה והוא היה בקבע 40 שנה, מן הסתם הבחור השתנה קצת.

בצלאל סמוטריץ': גם תעודת זהות.

בצלאל סמוטריץ': תעודת הזהות שלי, מגיל 16 לא שניתי אותה.

בצלאל סמוטריץ': אני כזה חתיך שם, אני לא רוצה לשנות.

בצלאל סמוטריץ': לא, אני לא משנה כי אז עוד היה כתוב "יהודי" – אתה זוכר?

בצלאל סמוטריץ': כשאני הוצאתי תעודה עוד היה כתוב לאום יהודי ואני לא מוציא חדשה עכשיו בשביל לא לוותר על זה.

זאב בנימין בגין: תגיד לי, מה הרבותא שבגילך אתה מחזיק מגיל 16?

זאב בנימין בגין: אני בגילי – ואני זקן חבר הכנסת – מחזיק מגיל 16, לא החלפתי אותה.

בצלאל סמוטריץ': אבל אתה הלכת והתייפית עם השנים, בני.

בצלאל סמוטריץ': אני במקומך הייתי מתקן.

זאב בנימין בגין: הייתה חברה שלנו מחוץ-לארץ שלא ראתה אותי כמה וכמה שנים, והיא דוברת אנגלית, והשתניתי ובעיקר הלבין שערי, וכשפתחתי את הדלת בביתה אחרי כל השנים היא מצאה ביטוי נפלא – אני צריך לומר אותו באנגלית: Oh, Benny, you look so distinguished, אז אני בתעודה ההיא לא נראה distinguished בגיל 16 אבל אני ככה מנסה להצביע בעזרתה.

<דין ליבנה: אני רק אחדד לעניין הזה, שכמובן החובה על מזכיר ועדת הקלפי שמזהה את הבוחר לוודא שזה הוא.

זאב בנימין בגין: חזקה עליו.

<דין ליבנה: מזכיר ועדת הקלפי יעשה את זה.

<דין ליבנה: ככל שהחייל לא דומה לתמונה שלו, יבקש ממנו תעודה אחרת שבה הוא דומה.

זאב בנימין בגין: כי היא בלאו הכי תעודה מזהה, כגון רישיון נהיגה.

<דין ליבנה: נכון.

<ניצן רוזנברג: לגבי תעודות זהות אין תיקון שדורש שיהיה תוקף?

זאב בנימין בגין: אני חושב שיש, כן, אבל אני מודה שלא נהגתי כך.

<יוסף ברון: עשר שנים.

זאב בנימין בגין: יש לי סיבות טובות לכך.

<ניצן רוזנברג: אני עוברת לסעיף 2, נצביע בסוף על כל הסעיפים.

זאב בנימין בגין: כן, כן.

<ניצן רוזנברג: אני אתחיל מהתיקון בעצם המרכזי.

<ניצן רוזנברג: התיקון בסעיף קטן (2) זה התיקון המרכזי, והתיקונים שאנחנו עושים בסעיף קטן (1) ו-(3) אלה תיקוני נוסח טכניים.

<ניצן רוזנברג: סעיף 60(ב) לחוק הרשויות המקומיות (בחירות) קובע איך יש להזדהות בעת הצבעה בבחירות ברשויות מקומיות.

<ניצן רוזנברג: החוק הזה עוסק רק ברשויות מקומיות שהן עיריות או מועצות מקומיות, ולגבי מועצות אזוריות אנחנו נדון בנפרד כי יש - -

<יוסף ברון: חוק נפרד.

<ניצן רוזנברג: - - צו נפרד שעוסק בזה.

<ניצן רוזנברג: ההצעה כאן היא להוסיף את אפשרות ההצבעה באמצעות תעודה צבאית כפי שהיא הוגדרה בחוק הבחירות, וכך, באמצעות זה שאנחנו מפנים לאותה הגדרה, אנחנו שומרים על אחידות.

<ניצן רוזנברג: זה התיקון המרכזי.

<ניצן רוזנברג: שני התיקונים הטכניים – בסעיף (1) יש הגדרה לחוק הבחירות לכנסת, שהיום היא עדיין כתובה עם "ולראש הממשלה", שזה עוד משנת 2001.

זאב בנימין בגין: כן.

<ניצן רוזנברג: אנחנו מציעים למחוק את זה.

זאב בנימין בגין: זאת לא התקלה היחידה שנבעה מחוק הבחירה הישירה לראש הממשלה, אבל זה דיון אחר.

<ניצן רוזנברג: במישור הקטן שלנו.

זאב בנימין בגין: כן, אני מבין, לכן אנחנו לא נדון בזאת במסגרת זאת.

זאב בנימין בגין: זו תקלה רבתי – עד היום, עד היום.

<ניצן רוזנברג: והדבר האחרון שמוצע כאן לתקן הוא גם כן הצעה יחסית טכנית.

<ניצן רוזנברג: סעיף 81 לחוק הרשויות המקומיות מגדיר איך מצביעים חיילים בהצבעה מיוחדת בבחירות לרשויות המקומיות - זו הצבעה במעטפות כפולות בקלפיות שמיועדות לחיילים.

<ניצן רוזנברג: היום, הנוסח מדבר על תעודה צבאית.

<ניצן רוזנברג: אנחנו מציעים להחליף את זה לנוסח שאומר "תעודת החייל" וזה כדי ליצור אחידות עם מה שקיים היום כבר בחוק הבחירות וכדי שלא יהיה בלבול.

<ניצן רוזנברג: בגלל שאנחנו משתמשים בתיקון החדש שאנחנו מכניסים היום במלים "תעודה צבאית", אנחנו לא רוצים שיהיה בלבול מאחר שכמו שאמרתי בהתחלה, ההצבעה בקלפיות המיוחדות לחיילים כן אפשרית גם לחיילי מילואים, וההצבעה שאנחנו מציעים עכשיו בתעודה צבאית, היא לא כוללת חיילי מילואים.

<ניצן רוזנברג: לכן אנחנו רוצים ליצור שני ניסוחים שונים שיבחינו בין הדברים האלה.

זאב בנימין בגין: טוב מאוד.

<דין ליבנה: כמובן שאין בתיקון הזה בשביל להוריד את הדרישה לתמונה בתעודת החייל.

<דין ליבנה: זה רק תיקון נוסחי, עדיין חייבים את התמונה.

<ניצן רוזנברג: כן.

<ניצן רוזנברג: זה תיקון נוסח.

<ניצן רוזנברג: אם מבחינת משרד הפנים אתם תתעקשו שנשאיר שם את המלים - -

<דורון נגרין: לא, אנחנו לא מתעקשים.

<ניצן רוזנברג: - - "הנושאת את תמונתו", אנחנו נשאיר אבל זה עניין נוסחי, והפרשנות היא ברורה.

<ניצן רוזנברג: העניין הנוסף, היה כאן תיקון לחוק המפלגות לגבי הפריימריז, אנחנו מוחקים לחלוטין את הסעיף הזה והסברתי בהתחלה שזה מוסכם על כולם.

זאב בנימין בגין: כן.

<ניצן רוזנברג: אני עוברת לסעיף הבא: זה בעצם כמו שהסברתי בסעיף האחרון, זה תיקון נוסח שבא גם בחוק הזה להתאים למה שיש בחוק הבחירות.

<ניצן רוזנברג: התיקון הבא – תיקון צו המועצות המקומיות.

<דורון נגרין: יש את פקודת המועצות המקומיות שמחילה את עצמה גם על מועצות מקומיות וגם על מועצות אזוריות, שזה בעצם סוג של מועצה מקומית, אבל בכל הנוגע לבחירות וגם הוראות אחרות שקשורות למועצות אזוריות יש את הצו שזה בעצם חקיקת משנה שמתקן שר הפנים.

<דורון נגרין: כדי להביא למצב שחיילים יוכלו להצביע גם בבחירות למועצות האזוריות באמצעות חוגר או תעודה צבאית אחרת, אנחנו צריכים לתקן את צו המועצות האזוריות, ומכאן ההוראה הזאת.

<ניצן רוזנברג: זה התיקון המוצע.

<ניצן רוזנברג: שימו לב שיש כאן איזושהי הוראה שהיא טיפה חריגה בנוף שלנו של החקיקה, שבעצם המחוקק מורה כאן באופן פוזיטיבי לשר הפנים לתקן צו.

<ניצן רוזנברג: המבנה החקיקתי הוא כזה שהשר הוא זה שאחראי על הצו, אין לנו דבר חקיקה לתקן ולכן אנחנו כותבים הוראה שמורה לו לתקן.

<יוסף ברון: אפשר לשנות – היא מפנה את תשומת לבו.

<דין ליבנה: הכנסת מורה, היא לא מפנה את תשומת הלב.

<ניצן רוזנברג: זה פחות מתאים כאן.

<ניצן רוזנברג: אני רק אציין שבעינינו התיקון שנדרש לעשות בצו זה בסעיף 195 לצו, כדאי להוסיף שם הוראה שאומרת שאפשר להצביע גם באמצעות תעודה צבאית, כהגדרתה בסעיף כך וכך לחוק הבחירות לכנסת.

<ניצן רוזנברג: הסעיף האחרון זה סעיף תחילה, סעיף 5 להצעת החוק.

זאב בנימין בגין: שאֵלַתי: למה?

זאב בנימין בגין: כלומר, למה רק 45 יום?

זאב בנימין בגין: מה הדחיפות?

זאב בנימין בגין: זה בהתייעצות עם הרמטכ"ל, אז זה לא הרמטכ"ל עצמו כנראה, עוזריו, אבל 60, 90.

זאב בנימין בגין: בסעיף אחר נתנו 90 יום, נדמה לי.

זאב בנימין בגין: מה הדחיפות?

זאב בנימין בגין: אנחנו לא רואים ברגע זה, גם על סמך האירועים הקוסמיים סביבנו, בחירות כל כך קרובות.

זאב בנימין בגין: בצלאל, למה לנו להגביל את הפקידוּת ב-45 יום?

זאב בנימין בגין: בלאו הכי הם יעבדו על זה בשבוע האחרון, זה נכון תמיד.

<דורון נגרין: אני שמח שאדוני העלה את זה כי אנחנו בתור משרד הפנים גם כן מבקשים שהמועד יהיה ארוך יותר.

זאב בנימין בגין: אז למה לא ביקשתם?

<דורון נגרין: לא, אנחנו ביקשנו, דיברנו עקרונית על זה, אני עכשיו מביא את הדברים לוועדה.

<דורון נגרין: אנחנו נשמח שזה יהיה לפחות 75 ימים, ואם יוסכם על יותר אז גם יותר.

זאב בנימין בגין: פה אמרנו משהו שתוך 90 יום.

<ניצן רוזנברג: זה תיקון של הצו.

<דורון נגרין: אם אפשר להסכים על 90 יום אנחנו מאוד נודה, אני אסביר למה.

<קריאות: - - -

<דורון נגרין: גם בגלל שמדובר גם ברמטכ"ל וגם ביושב-ראש ועדת בחירות שצריכים לחתום.

<דורון נגרין: אנחנו צריכים גם להכין את אמצעי ההדרכה שלנו למזכירים.

בצלאל סמוטריץ': בסדר, אין שום בעיה.

זאב בנימין בגין: אבל בלאו הכי זה 90 יום.

זאב בנימין בגין: גם הזמן להתפטרות הפקידוּת הוא 90 יום, נכון?

<דורון נגרין: נכון.

<יוסף ברון: אצלנו יש סיפור אחר גם של בחירות מיוחדות שחייבים לבצע אותן תוך 60 יום.

<יוסף ברון: לכן 90 יום זה מקובל.

זאב בנימין בגין: 60 יום?

<יוסף ברון: 90 יום.

זאב בנימין בגין: 90, בתשע.

זאב בנימין בגין: כן, כך חשבתי.

זאב בנימין בגין: בסדר?

<דורון נגרין: תודה.

זאב בנימין בגין: לוּ תהי זו תרומתי הצנועה לדיון, לא יגידו סתם ישב שם ולא השקיע.

<ניצן רוזנברג: אגב, יש עלות להצעת החוק הזאת?

<דין ליבנה: אין עלות.

<ניצן רוזנברג: עלות תקציבית אנחנו יודעים שלא, אבל עלות - - -

<דין ליבנה: אין עלות בכלל בהצעת החוק הזאת.

<דורון נגרין: תעודות כבר קיימות, פרסום ברשומות - - -

<יוסף ברון: המטלה היא על המצביע, שתהיה לו תעודה בתוקף, זה הכול.

זאב בנימין בגין: טוב.

זאב בנימין בגין: אז יש לי תחזית מסוימת לגבי תוצאות ההצבעה כאן על החוק הזה אז לפני המימוש אני מבקש לברך את חברנו המחוקק הפורה, חבר הכנסת בצלאל סמוטריץ, על חוק נוסף לתועלת הציבור.

זאב בנימין בגין: רצית להעיר משהו בתור המציע.

בצלאל סמוטריץ': אני רק רוצה באמת להודות מאוד ליועצת המשפטית של הוועדה שעשתה כאן עבודה נהדרת מול כל הגורמים, עשו תיקונים שהם חשובים וטובים.

זאב בנימין בגין: תודה.

זאב בנימין בגין: אני מביא את הצעת החוק להצבעה.

זאב בנימין בגין: כותרתה: הצעת חוק הצבעה באמצעות תעודת חוגר (תיקוני חקיקה), התשע"ו-2015.

זאב בנימין בגין: מי בעד?

זאב בנימין בגין: בעד – 2

זאב בנימין בגין: נמנעים – אין

זאב בנימין בגין: 2 בעד.

זאב בנימין בגין: אין אחרים באולם.

זאב בנימין בגין: הצעת החוק תועבר לקריאה ראשונה בקרוב.

זאב בנימין בגין: אני מודה לכם על ההשתתפות ועל העבודה המשותפת.

בצלאל סמוטריץ': צריך להגיד תודה גם ליועץ המשפטי של ועדת הבחירות.

זאב בנימין בגין: תודה רבה לכם.

זאב בנימין בגין: שלום רב.

זאב בנימין בגין: הישיבה נעולה.